Harald Eia i podkast: – Det er ikke noe slitsomt å ha barn
Firebarnsfar Harald Eia (58) mener det er et overdrevent samfunnsfokus på hvor slitsomt det er å ha barn, og han tror det skader fødselstallene.  Forrige uke kom ferske tall fra Statistisk sentralbyrå om at fødselstallene i Norge er på et historisk lavt bunnivå. Norske kvinner får i dag 1,4 barn, og ifølge FN må tallet være på cirka 2,1 for å opprettholde folketallet over lengre tid.  Dette temaet ble tatt opp i den nyeste episoden av «Tore og Haralds podkast», ledet av Harald Eia og Tore Sagen.  Komiker og programleder Eia introduserer podkasten med at han har en teori om hvorfor norske kvinner i dag ikke får flere barn.  Nemlig at fokuset på hvor slitsom det er å ha barn og stå i full jobb, er for stort.  – I et intervju i D2 forrige helg var det en som var intervjuet som uttalte «det er så slitsomt, det er mye mer slitsomt enn det folk sier». Og her Tore, det er her problemet ligger, sier Eia i podkasten. VG har vært i kontakt med Harald Eias podkast-produsent, Karoline Enoksen, som sier at han ikke ønsker å si noe mer utover det som er uttalt i episoden.  Trenger to timer til å hente seg inn  – Denne vektleggingen av hvor forbanna slitsomt det er å ha barn, det å snakke ned hele greia, det gjør at folk faktisk begynner å føle at det er slitsomt. En lege fortalte meg at hver gang det er et oppslag i VG om folk med long covid som sliter med hjernetåke, hva tror du fastlegene får besøk av da? spør Eia i podkastepisoden.  Han poengterer at dette også er kona hans, Nadina Bouhlou sitt synspunkt. De har to små barn sammen.  – Hver eneste «det er så slitsomt å ha barn», vil gjøre at folk faktisk synes det er slitsomt, og det ødelegger for fødselstallene selvfølgelig. For sannheten er Tore, det er ikke noe slitsomt å ha barn. Det mener jeg. – Mener du det? spør Sagen.  – Jeg vil måle slitsomt her på hvor lang rekonvalesensperiode du trenger for å hente deg inn, svarer han og fortsetter: – Jeg har til sammen hatt fem barn, jeg har mistet ett som du vet, men de fire som lever – det har vært våkenetter, hyling i butikker, oppkast, løping for å rekke alt mulig, kjøring tilbake til barnehagen fordi jeg glemte at det var ekstra matpakker, krangling om å pusse tennene, soveproblemer.  – Var det slitsomt? Altså gi meg to timer fri hvor jeg kan trene litt, sove eller gå en tur, så er jeg totalt uthvilt, helt restituert og klar for nye slag.  – Det er livet selv, det  Trebarnsfar Sagen er enig. Slitsomme perioder går over etter hvert som barna blir eldre, og spesielt etter spedbarnsfasen, konkluderer han med.  Hvis det er dårlig stemning i parforholdet og man til stadighet småkrangler, holder det ikke med to timers pause, konkluderer Sagen og Eia med.  – Det som er slitsomt er å stå i en konflikt på jobben, moren din har kreft, du har sykt barn, et ekteskap som rakner, eller at du har veldig dårlig råd. Det knekker deg. Og da hjelper det ikke med to timers pause. Unger som roper på polarbrød og knuser noen tallerkener – det er livet selv det. Det er ikke stress, det.  – Så mitt forslag til løsning her er å slutte å fokusere på at barn er så forbanna slitsomt, tidsklemme og at de er masete. Da vil denne «sannheten» om at det å ha barn er et slit, fordampe og fødselstallene går opp.  «Tore og Haralds podkast» utgis av PodMe som eies av Schibsted. VG er en del av Schibsted-konsernet, som også eier andre norske aviser slik som Aftenposten, Stavanger Aftenblad og Bergens Tidende. – Foreldre har et personlig ansvar Psykolog Charlotte Mjelde mener Eia har delvis rett i det han sier. Hun mener det er et for stort krysspress i samfunnet i dag, og det er mye av grunnen til at småbarnsforeldre er slitne.  – Det forventes at kvinner i dag skal føde barn, amme lenge, gjøre karriere, pusse opp huset og trene samtidig. Det er så mange ting vi skal gjøre og oppnå i den korte perioden hvor vi har små barn, sier Mjelde.  Det er en forventning fra samfunnet om at vi skal fortsette å være med på alt etter at vi får barn, og det går ikke uten at det til slutt går på bekostning av helsen, mener psykologen. – Så det er klart at foreldre også har et personlig ansvar for å ikke ta på seg så mye og ha så mange planer at man blir helt utslitt. Vi er nødt til å prioritere og ofre noe for å ha små barn i en periode av livet, sier Mjelde og fortsetter:  – Barn er en stor berikelse i livet. Det er så gøy å ha barn! Slitsomt er det og, men det er virkelig verdt det for de fleste med gleden og kjærligheten det gir.   Som psykolog opplever Mjelde at foreldre vil ha mer tid med barna sine, og egentlig ønsker seg flere barn. Men det er ofte en lite fleksibel og familievennlig arbeidsplass som stopper dem, og det må endres, mener hun.  – Den jobben vi gjør som mødre verdsettes ikke nok. Det er ikke verdsatt å være hjemme i ett eller to år. Kvinner forteller at de blir presset tilbake i 100 % jobb, når de egentlig ønsker å være lengre hjemme med babyen. Det er ikke fristende å gjenta det tre ganger, sier hun og legger til: – Det er først når vi verdsetter familiens betydning i samfunnet at det blir lettere å være forelder. Det er vi som oppdrar den kommende generasjonen, og det gagner alle. Det finnes ingen bærekraftig fremtid uten mor og barn.
Harald Eia (58) mener det er et overdrevent samfunnsfokus på hvor slitsomt det er å ha barn. Og at dette skader fødselstallene i Norge.  Fødselstallene er nå historisk lave med 1,4 barn per kvinne, ifølge nye tall fra Statistisk sentralbyrå. Psykolog Charlotte Mjelde mener Eia har delvis rett, men at det er viktig å verdsette familiens betydning i samfunnet.